

[image: Logotipo

Descripción generada automáticamente][image: logotipo COGAMI- pertencente a COCEMFE][image: COGAMI]
Inscrita na Sec. 2ª do Rexistro Central de Asociacións da Xunta de Galicia co nº 2.003/000093-2 (SC). Inscrita no Rexistro Único de  Entidades Prestadoras de Servizos Sociais co nº E-154. NIF G32115941.

NOTA DE PRENSA

O centro que COGAMI ten en Lugo amplía a frota de vehículos adaptados para o transporte das persoas usuarias

Esta nova incorporación, que se suma ás catro furgonetas que xa había no centro, foi adquirida a través dos fondos Next GenerationEU no Plan de Recuperación, Transformación e Resilencia.

O centro de día e ocupacional que ten a Confederación Galega de Persoas con Discapacidade (COGAMI) en Fingoi, Lugo, incorporou vehículo de transporte adaptado á súa frota. Pasa a sumar 5 furgonetas adaptadas que son utilizadas por trinta das trinta e catro persoas usuarias que ten o centro. 

Trátase dunha furgoneta modelo Ford Transit Ecoblue Hybrid con capacidade para 9 prazas. Na parte dianteira, ademais do asento da persoa condutora, conta cunha dobre praza, e na parte traseira ten habilitados 6 asentos individuais que se poden extraer para deixar sitio a catro cadeiras de rodas. Outra das características desta nova incorporación é que está dotada dunha plataforma elevadora na parte traseira e de dous chanzos eléctricos, un deles colocado na porta lateral e o outro está na porta do copiloto.

A nova incorporación supón un reforzo para as rutas que desenvolve o centro: a ruta Sur que recolle as persoas usuarias dos concellos de Sarria, O Corgo e Láncara; a ruta Norte con traxectos polos concellos de Rábade, Outeiro de Rei, Castro de Rei e Meira e as rutas urbanas que pasan para recoller as persoas usuarias do centro que viven na cidade.  

O servizo de transporte adaptado realiza unha media de 725 quilómetros diarios no traslado das persoas dende as súas casas ata o centro durante as mañás de luns a venres, e dende o centro de volta ás súas casas pola tarde. Tamén realizan saídas para realizar actividades fóra das instalacións como son a natación terapéutica, o baloncesto, saídas lúdicas e culturais ademais da realización de actividades da vida diaria. 

